Nicholsonová, Lucia, poslankyňa NR SR (2015-10-21):
Nové trendy vzdelávania učiteľov anglického jazyka na základných školách. Pre Bratislavský kraj to bolo vo výške 935-
-tisíc eur a pre celé Slovensko to bolo vo výške 10 099 896 eur. To znamená dokopy nejakých 12 mil. Lenže, predstavte si, že ešte pred tým, ako bola podpísaná táto zmluva o NFP na dokopy na tých 12 mil. eur v rámci tohto projektu, ktorý mal ísť iba na základné školy, tak už v januári sa pripravovali súťažné podklady pre verejné obstarávanie, ktoré nakoniec skončilo tak, že vysúťažili dve firmy. Len problém je, že to verejné obstarávanie bolo nie vo výške 12 mil., ako je tá zmluva, ale vo výške 25 mil. eur. Kým celý ten národný projekt mal byť zameraný na pedagógov, ktorí vyučujú angličtinu na základných školách, vo verejnom obstarávaní súťažili aj o stredné školy. Mali dodávať didaktické potreby aj na stredné školy, čo je absurdné. Prečo bola zmluva o NFP podpísaná v objeme 12 mil. a len na základné školy, keď verejné obstarávanie išlo v dvoch fázach, nielen na základné, ale aj na stredné školy? A viete, čo je úplne najzaujímavejšie? Že kým doposiaľ všetky verejné obstarávania obhospodarovalo MPC, pretože tam má štyroch ľudí na verejnom obstarávaní, toto veľké verejné obstarávanie na 23 mil. eur zrazu potrebovali riešiť cez inú firmu. A tá firma je jedna firma, ktorá sídli na Záhradníckej ulici, a ona pre MPC úplne zázračným spôsobom riešila verejné obstarávanie. Ja sa pýtam prečo? Prečo, keď doposiaľ vo všetkých VO-čkách figurovali zamestnanci MPC, prečo zrazu toto obrovské verejné obstarávanie v celkovej hodnote 23 mil. eur muselo ísť cez nejakú nastrčenú firmu? Prečo? Čo tam bolo také, čo nemohli vedieť? Tiež sa pýtam, ako je možné, že sa píšu základy pre VO-
-čko v januári, keď zmluva o NFP je podpísaná až koncom apríla? Prečo? A prečo, to je veľmi dôležitá otázka, to všetko je inak na vás, tie otázky, pán minister. Prečo riešime peniaze na tento veľký projekt, národný projekt, z nového programovacieho obdobia? V obidvoch tých zmluvách je napísané, že to bude hradené z nového programovacieho obdobia 2014 až 2020, keď my teraz máme dočerpávať, preboha, peniaze, ktoré nám tu Brusel nechal dočerpávať do roku 2015! Prečo to má byť hradené z nového programovacieho obdobia? Ďalšia vec, ktorá má zaráža, je to, že v rámci toho jedného VO-čka na tých 15 mil. eur to vyhrala firma Agem Computers, vyhrala to firma Agem Computers, toto verejné obstarávanie na 15 mil. eur. Tá mala pokrývať teda tie základné školy, ale tá firma dostala už preplatených 6 mil. eur; 6 mil. eur. Teraz si predstavte, že my ešte neriešime predsa nové programovacie obdobie. Z čoho im vyplatili a za čo im vyplatili tých 6 mil. eur? Mám k tomu nejaké objednávky, ale nie sú k tomu zverejnené faktúry. Na základe čoho bolo tej firme Agem Computers vyplatených 6 mil. eur, keď MPC nezverejnilo tie faktúry? A úplne perlička na záver. Agem Computers po tom, čo dostalo tých 6 mil. eur, v septembri, myslím, že nejakého 23. septembra, podpísalo s MPC zmluvu, že, s pani generálnou riaditeľkou Kapucianovou, že dodá MPC asi 15 vozidiel. Len tak, grátis, za nič. Ale je medzi nimi podpísaná zmluva, medzi Agem Computers a MPC je podpísaná zmluva, ale bez verejného obstarávania. Viete, možnože niekto sa opýta, že prečo by malo byť verejné obstarávanie, keď firma Agem Computers dáva 16 vozidiel MPC len tak, za nič. Ale to nie je za nič. Pretože tie autá jazdia, tie autá musia byť servisované a do tých áut sa musí tankovať. To znamená, že napriek tomu, že na tej zmluve svieti ako keby pomyselná nula, ono to predsa len niečo bude stáť. A na toto nebolo nikde vyhlásené verejné obstarávanie. Takže si to ešte, ešte raz to, prosím vás, zhrňme. V januári sa pripravujú podmienky na verejné obstarávanie vo výške v objeme 23 mil. eur, aj keď ešte nie je podpísaná zmluva o NFP, tá sa podpisuje v apríli, podpíše sa iba na objem 12 mil. eur. Prebehnú VO-čká, je vysúťažená firma v tom veľkom verejnom obstarávaní na 15 mil. eur. Tejto firme sa dokonca vyplatí 6 mil. eur z nového programovacieho obdobia, pritom staré nie je dočerpané. Nerozumiem tomu celkom, možnože mi to vysvetlíte. A táto istá firma bez verejného obstarávania podpíše zmluvu s MPC o tom, že jej dáva do užívania 16 áut. Možno som sama v tejto miestnosti, komu sa to zdá byť divné, ale určite nie som sama v tejto budove, lebo sú tu ľudia, ktorí sami na túto obskúrnu záležitosť upozornili a sami chcú počuť odpovede na mnou prednesené otázky. To je zatiaľ z mojej strany všetko. Ďakujem. (Potlesk.)